钦定古今图书集成/明伦汇编/闺媛典/第115卷 > 重刻露筋碑 都穆
## 钦定古今图书集成/明伦汇编/闺媛典/第115卷 > 重刻露筋碑 都穆

“露筋贞女祠，在高邮城南三十里。余以升斗之禄，奔
走南　　　　　　　北，尝两至祠下，讯之土人，考之《州志》，露筋女不
知何许人，亦莫详其时。相传因避难与嫂夜行，时溽
暑蚊盛，道有耕舍，嫂止宿而女不从，伏处湖滨，蚊嘬
之。至晓女死而其筋见焉。州之人遂为立祠。夫女之
事贞矣。”余则谓高邮之蚊，虽盛且暴，未必至是，又似
有可疑者。然予观宋欧阳少师《憎蚊》诗，有“伤哉露筋
女，万劫仇不复”之句，而米元章之过高邮，复为撰碑，
则其事传于世盖已久矣。淳熙中，庱亭翟畋为帅府
丞，尝以元章真迹刻置公署，世远，石已不存。余好集
录古文，近得翟氏刻本，出示高邮贾使君明之。君以
碑为其乡故物，人所罕见，请重刻之。维昔苏文忠公
称元章之书曰“超迈入神”，而于其文乃曰“清雅绝俗”，
至今以为口实。则元章文字之妙，有不俟言，而况重
以贞女之事乎？是碑显晦虽若有数，然非贾君之好
古，则亦莫能使之传也。